
Az Alvarado-score és a hagyományos klinikai döntés összehasonlítása az akut appendicitis diagnózisában-prospektív, randomizált vizsgálat

Bevezetés: Az akut appendicitis a leggyakoribb sürgősségi sebészeti kórkép. Differenciáldiagnózisa nehéz. Az Alvarado-score egy klinikai pontrendszer, melyet az appendicitis diagnózisában használnak. Hat klinikai adatot és két laboratóriumi értéket tartalmaz, melyeknek pontjait összeadva a végleges pontszám adja meg a terápiás teendőt (1-4 pont-emisszió, 5-6 pont-obszerváció, 7-10 pont- műtét). Munkánk célja az volt, hogy összehasonlítsuk az Alvarado-score és a hagyományos klinikusi döntés megbízhatóságát.
Módszerek: Prospektív, randomizált vizsgálatunkban 2011.09.01. és 2012.09.31. között vizsgáltuk a két módszert. Ezen időszakban ambulaciánkon jobb alhasi panaszokkal megjelenő betegeket két csoportra osztottuk (A és B csoport). Az A csoportba tartozó betegek kezelése az Alvarado-score, a B csoporté a hagyományos klinikusi döntés szerint történt. A csoportok hetente váltakoztak. A végleges szövettani eredményeket feldolgozva vizsgáltuk a módszerek helyességét.
Eredmények: 233 beteg vett részt a vizsgálatban (A csoport n=95, B csoport n=138). Átlagéletkoruk 34,6 év (17-87) volt (A csoport: 33,3, B csoport 35,52, p=0,069). Nemek szerinti eloszlás, férfiak n=78, nők n=155 szerint alakult (nők: A csoport n=67, B csoport n=88, férfiak: A csoport 28, B csoport 50, p=0,326). Átlagos BMI=24,6 (A csoport 23,7, B csoport 25,8, p=0,24). A csoportban 8, B csoportban 5 negatív appendectomia történt. B csoportban összesen 20 olyan műtétre került és ezután pozitív szövettani eredményt hozó esettel találkoztunk, ahol a score pontszám 7 alatti volt, tehát e szerint nem történt volna beavatkozás. Az Alvarado-score specificitása 88,91, a hagyományos klinikusi döntésé pedig 94,8 % volt. Továbbá statisztikai módszerrel pontosítottunk a pontrendszer specificitásán, súlyozva egyes klinikai adatokat.
Következtetés: Tapasztalataink alapján a hagyományos klinikusi döntés megbízhatóbb a kórkép diagnózisában.



